Vântul și-a mai făcut de cap în Maramureș, unde a luat pe sus acoperișul unei case, dar și în județul Neamț, unde a distrus o spălătorie auto.
"În județul Suceava, la Gura Humorului, un cort al formațiunii AUR a fost, pur și simplu, spulberat de vânt astăzi.
Scheletul metalic al cortului a lovit în cap o femeie care trecea prin zonă. În urma loviturii, femeia și-a pierdut cunoștința pentru scurt timp.
Un medic de la Serviciul de Ambulanță, aflat în timpul liber, era în zonă la momentul incidentului și a putut să acorde victimei primul ajutor, până a ajuns la fața locului un echipaj SMURD. Acesta a preluat-o pe femeie și a transportat-o la Centrul de Primiri-Urgențe de la Gura Humorului.
La un pas de moarte s-a aflat și o familie din Bacău. Membrii acesteia se deplasau cu mașina dinspre Vatra Dornei spre Bistrița.
Un copac a căzut pe DN 17, în zona localității Mureșenii Bârgăului, lovind mașina acestora. Șoferul, un bărbat în vârstă de 47 de ani, a pierdut controlul volanului în momentul în care a căzut arborele peste autoturism și a ieșit în afara părții carosabile.
Meteorologii au anunțat vânt de 100 km/h în Carpații Orientali
Trei dintre cei cinci copii aflați în vehicul au ajuns la spital cu mai multe răni în zona capului și a abdomenului. Ei au fost însoțiți de mama lor.
Din cauza vântului puternic, în județul Maramureș, la Sighetul Marmației, un acoperiș al unei case a fost spulberat, iar pompierii au intervenit pentru a înlătura resturile de construcție ce i-ar fi putut pune în pericol pe pietonii din zonă.
De asemenea, în Piatra Neamț, acoperișul unei spălătorii auto a fost luat de vânt în această dimineață, fiind purtat până peste un foișor.
Din fericire, nimeni nu a fost rănit.
Meteorologii au anunțat, de altfel, vânt puternic în partea de nord și de nord-est a țării, cu rafale de 60-70km/h iar în Carpații Orientali, chiar cu rafale de 100km/h", a relatat corespondentul Antena 3 CNN, Paul Ciurari.